13 Tsela ya bobedi ke gore, tshiamiso ya Modimo e tsaya tsia dilo tse batho ba ba mo kutlobotlhokong ba di tlhokang. Tsela e Jehofa a amegang ka yone ka batho ba ba sotlegang e bonala mo Molaong o a neng a o naya Baiseraele. Ka sekai, Molao o ne o na le dithulaganyo tse di kgethegileng tsa go tlhomamisa gore dikhutsana le batlholagadi ba a tlhokomelwa. (Duteronome 24:17-21) E re ka Jehofa a ne a lemoga kafa botshelo bo ka nnang boima ka teng mo malapeng a a ntseng jalo, ene ka boene o ne a nna Moatlhodi le Mosireletsi wa bone yo o lorato. (Duteronome 10:17, 18) O ne a tlhagisa Baiseraele gore fa ba ne ba ka sotla basadi le bana ba ba neng ba ka se ka ba itshireletsa, o ne a tla utlwa selelo sa bone. O ne a bua mafoko ano a a kwadilweng mo go Ekesodo 22:22-24: “Bogale jwa me bo tla tuka.” Le fa gone kgalefo e se nonofo ya konokono ya Modimo, ditiro tsa tshiamololo di mo galefisa ka tsela e e tshwanetseng, segolobogolo fa di direlwa batho ba maemo a a kwa tlase ba ba ka se kang ba itshireletsa.—Pesalema 103:6.